Der er åbenbart kun en vej - nemlig fremad - for de tre store havne i Vendsyssel. Regnskaberne for 2006 viser et samlet overskud på 42 mill. kr.. Skagen kommer med et overskud på 8,5 mill. kr. efter afskrivninger og i Hirtshals viser det godkendte regnskab et overskud efter afskrivninger på 17 mill. kr. Frederikshavn Havn skal holde generalforsamling den 28. marts og regnskabet offentliggøres ikke før. Havnedirektør Preben Reinholdt oplyser imidlertid, at man er på niveau med Hirtshals. Der er for alvor kommet dynamik i havnene, som for godt seks år siden rev sig løs fra staten og siden har fungeret som selvstændige virksomheder.  Det er af stor betydning, at beslutningerne bliver taget tæt på og hurtigt. - Vi kan tage en beslutning natten over. Det er vores brugere tilfredse med og afhængige af, siger formanden for Hirtshals Havn, Knud Størup. - Tidligere, da det var staten, som drev havnen kunne man nemt komme til at vente fem år, inden en sag nåede frem på finansloven. - For os betyder det uhyre meget, at der kan tages hurtige beslutninger. Det har været medvirkende til at vores rederi nu investerer over to milliarder i ny tonnage på ruterne mellem Hirtshals og Norge, siger den administrerende direktør hos Color Line Danmark, Jakob Jensen. Havneformanden og brugeren er således begge meget tilfredse den nære kontakt og den korte beslutningsvej. De gode regnskabsresultater giver i øvrigt mod på store investeringer i havnene her i 2007. Hirtshals regner med 60 millioner, Skagen med over 100 millioner, og der er betydelige planer i Frederikshavn.
Omfattende planer for investeringer i Skagen, Frederikshavn og Hirtshals i 2007